Igen i dag får vi en tropedag, og weekenden bliver endnu varmere.

Der er en hedebølge på vej ind over Danmark, og varmen ser ud til at kulminere i weekenden. I dag vil store dele af landet få mellem 27 og 30 grader. Nær kyster med pålandsvind bliver det en anelse køligere. Lokalt, hvor luften har bevæget sig længe over land, kan vi få termometrene op mellem 30 og 32 grader. Dermed er der udsigt til årets hidtil varmeste dag. I går målte man 30,8 grader i Holbæk, hvilket er den højeste temperatur hidtil denne sommer. Ligesom torsdag vil fredagen begynde med svag vind og sparsomme skyer. Særligt i Nordjylland kan skyer dog tage lidt af solens kræfter. Weekenden fortsætter solrigt med temperaturer over 30 grader. Det kan ikke helt udelukkes, at der kan optræde et par lokale byger, og vejret fortsætter i samme gear i den nye uge. Det bliver dog med lidt lavere temperaturer og større risiko for få lokale byger. Det generelle billede er dog meget klart - solrigt og meget varmt vejr med svage vinde. Hedebølgen er begyndt, og den ser langvarig ud.